Christian Friis Bach (RV), 2023-05-04:
At vi i dag står fuldt og fast bag flygtningekonventionen, og at flygtninge kan søge om asyl også i Danmark, er en lille pris at betale for ikke at vende tilbage til de rædsler, som flygtninge oplevede i Europa under anden verdenskrig.
Og det er en lille pris at betale for at sikre, at flygtninge rundtomkring i verden ikke oplever at blive sendt tilbage til forfølgelse og i værste fald død.
Og netop det at få behandlet sin asylansøgning og ikke blive afvist, ikke blive sendt ud, er derfor det helt grundlæggende og det helt afgørende princip i flygtningekonventionen.
Og det princip skal og kan vi holde fast i.
For det danske asylsystem er ikke brudt sammen.
Tværtimod fungerer det overordnet godt, når det gælder om at afgøre, hvorvidt der er tale om en flygtning, der har brug for og krav på beskyttelse, eller en migrant, som skal sendes hjem.
Og løsningen er ikke at melde os ud af flygtningesamarbejdet, men at få flere lande til at gå med.
Det er det, vi skal arbejde for.
Afskaffer vi retten til at søge spontant asyl i Danmark, bliver det jo langt nemmere for lande rundtomkring i verden at sige, at så ønsker de heller ikke at tilbyde flygtninge, der kommer til dem, beskyttelse, mulighed for en asylproces, mulighed for at kunne bo, leve, arbejde, uddanne sig der, hvor de kommer til.
For det er jo det, vi ønsker.
Vi ønsker at skabe sikre ruter, vi ønsker at skabe flere sikre tredjelande, hvor flygtninge kan søge beskyttelse og få beskyttelse.
Den kamp starter her hos os, og derfor skal vi stå ved og beskytte det danske asylsystem, og det europæiske asylsamarbejde skal beskyttes og styrkes.
Men når det er sagt, anerkender vi fuldt, at der er alvorlige udfordringer på ruterne, hvor flygtningene og migranterne går, og i de sidste 7-8 år er der omkommet over 20.000 flygtninge og migranter på ruterne hen over Middelhavet.
Det er dramatiske tal, og det er sørgelige skæbner, familier, der mister deres kære, og hele familier, der går til.
Samtidig fremgår det også af tallene, at en stor del, måske op mod 90 pct. af dem, der kommer, kommer ved hjælp af menneskesmuglere, og rigtig mange af de flygtninge og migranter, der går på ruterne, oplever alvorlige krænkelser.
Så der er meget store udfordringer, når det gælder strømmene af flygtninge og migranter.
Derfor ser Radikale Venstre positivt på at lave en reform af asylsystemet, så det tilrettelægges, som der også står i regeringsgrundlaget, på en mere human og retfærdig måde, så flere flygtninge hjælpes i nærområderne og via kvotesystemet og færre risikerer vold, overgreb eller at miste livet.
Jeg vil gerne læse et forslag til vedtagelse op på vegne af Radikale Venstre: Forslag til vedtagelse
»Folketinget bakker op om, at en reform af asylsystemet skal tilrettelægges på en mere human og retfærdig måde, sådan at flere flygtninge hjælpes i nærområderne eller via kvotesystemet og færre risikerer vold, overgreb eller at miste livet.
Et modtagecenter uden for Europa skal etableres af EU eller i samarbejde med en række andre lande og etableres i et sikkert tredjeland, der lever op til Danmarks internationale forpligtelser.
Danmark og EU skal fortsat leve op til flygtningekonventionen, herunder fastholde retten til at søge spontan asyl og få beskyttelse og varetage beskyttelse af en rimelig andel af verdens flygtninge, bl.a. gennem FN's kvotesystem«.